Over 500 turgåere på vei ned fra vulkan etter jordskjelv i Indonesia
Turgåerne og guidene deres sto fast ettersom veiene ned fra vulkanen er ødelagt som følge av jordskred, opplyser myndighetene i landet mandag morgen. Timer senere har grupper av turgåerne startet nedturen fra vulkanen etter at redningsmannskaper fant ruter ned som ikke var berørt av jordskjelvet. Blant turgåerne er turister fra USA, Frankrike, Nederland, Thailand og Tyskland. Nedfarten går svært langsomt, og evakueringen vil trolig pågå fram til tirsdag kveld. Helikoptre og redningsarbeidere jobber på spreng ved den aktive vulkanen Rinjani, som er et svært populært reisemål kjent for sine fine fotturer. Jordskjelvet med styrke 6,4 inntraff sent lørdag kveld og har ført til skader på mer enn 1.000 bygninger. Minst 16 personer er bekreftet omkommet som følge av jordskjelvet og påfølgende jordskred. Jordskjelvet hadde sentrum sju kilometer under jordens overflate, rundt 50 kilometer nordøst for byen Mataram øst på Lombok. Grunne skjelv – det vil si skjelv som har sentrum mindre enn 60 kilometer under bakken – øker risiko for skader og dødsfall. Det kraftige skjelvet, som fikk innbyggerne til å flykte fra hjemmene sine i panikk, ble fulgt av to nye jordskjelv i tillegg til over 130 etterskjelv. To av etterskjelvene hadde en styrke på over 5.
Omkring 560 turgåere sto fast på en aktiv vulkan i Lombok i Indonesia mer enn et døgn etter jordskjelvet som har kostet minst 16 personer livet. Nå er de på vei ned.